ทองคำปิดบวก 7ดอลล์
สัญญาทองคำตลาดนิวยอร์กปิดพุ่งขึ้น หลังเฟดหั่นจีดีพีสหรัฐ
23 มิ.ย. 2554

สัญญาทองคำตลาดนิวยอร์กปิดพุ่งขึ้น หลังเฟดหั่นจีดีพีสหรัฐ
สัญญาทองคำตลาด COMEX (Commodity Exchange) ส่งมอบเดือนส.ค.ปิดบวก 7.00 ดอลลาร์ หรือ 0.5% แตะที่ 1,553.40 ดอลลาร์/ออนซ์ หลังจากเคลื่อนตัวในช่วง 1,542.00-1,559.30 ดอลลาร์
สัญญาโลหะเงินส่งมอบเดือนก.ค.พุ่งขึ้น 36 เซนต์ ปิดที่ 36.739 ดอลลาร์/ออนซ์ และสัญญาโลหะทองแดงส่งมอบเดือนก.ค.ลดลง 0.05 เซนต์ ปิดที่ 4.088 ดอลลาร์/ปอนด์
ส่วนสัญญาพลาตินัมส่งมอบเดือนก.ค.พุ่งขึ้น 5.20 ดอลลาร์ ปิดที่ 1,752.40 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 3.35 ดอลลาร์ ปิดที่ 770.65 ดอลลาร์/ออนซ์
ทั้งนี้ นักลงทุนได้เข้าซื้อทองคำเพื่อความปลอดภัย หลังจากเฟดระบุว่าเศรษฐกิจในบางช่วงมีการฟื้นตัวช้ากว่าที่เฟดคาดการณ์ พร้อมกับปรับลดคาดการณ์การขยายตัวของผลิตภัณฑ์มวลรวมภายนประเทศ (จีดีพี) ที่แท้จริง ลงสู่ระดับ 2.7-2.9% ในปี 2554 จากที่คาดการณ์ไว้ก่อนหน้านี้ที่ 3.1-3.3% และได้ปรับลดคาดการณ์จีดีพีปีหน้าลงสู่ระดับ 3.3-3.7% จากที่คาดการณ์ไว้ก่อนหน้านี้ที่ 3.5-4.2%
นอกจากนี้ เฟดยืนยันว่าจะยุติมาตรการผ่อนคลายเชิงปริมาณรอบสอง (QE2) หรือโครงการซื้อพันธบัตรมูลค่า 6 แสนล้านดอลลาร์ ในวันที่ 30 มิ.ย.ตามแผนการที่วางไว้ พร้อมกับตัดสินใจคงอัตราดอกเบี้ยระยะสั้น (fed funds rate) ที่ระดับต่ำสุดเป็นประวัติการณ์ที่ 0-0.25%
เทรดเดอร์รายหนึ่งในตลาดทองคำนิวยอร์กกล่าวว่า นักลงทุนจับตาดูแถลงการณ์ของเฟดอย่างใกล้ชิดเพราะเป็นสัญญาณบ่งชี้ถึงการเปลี่ยนแปลงนโยบายการเงิน และการที่เฟดไม่ได้ส่งสัญญาณว่าจะมีการปรับขึ้นอัตราดอกเบี้ยในระยะใกล้นี้ เป็นปัจจัยที่ช่วยกระตุ้นให้นักลงทุนเข้าถือครองทองคำ